
NYAMA BASI 


Anayenda molowera pakona ina mwapang onopang ono 
kwinaku akumwazamwaza maso ake uku ndi uku. Nga- 
khale ankachita zimenezi, masowo akayendayenda anka- 
bwereranso pansanjika yachiwiri ya nyumba yomwe inali 
tsidya lina la msewu womwe ankayendawo. Chifukwa cha 
mdima womwe unali usikuwo, munthuyu sankaoneka 
bwinobwino. Nyale zomwe zinkayaka mozengereza mu- 
msewuwo zinkachititsa kuti malo ambiri mukhale mdima 
wandiweyani. Atayenda motsetsereka n' kufika penapake, 
anatembenuka n’kuyamba kubweranso kumene ankacho- 
kera. Iye ankayenda mwakachetechete makutu ake ali 
m’mwamba ndipo sikulakwitsa kunena kuti ankatha ku- 
mva chilichonse chomwe chinkachitika momuzungulira. 

Akuyenda choncho, anamva kulira chapatali. Kulira 
kumeneku kunamuthandiza kudziwa kuti nyumba yomwe 
inali pafupi ndi pomwe ankadutsa muli mwana wamng’o- 
no. Koma kuliraku sikunamudetse nkhawa chifukwa siku- 
kanasokoneza ntchito yofunika kwambiri imene inkachiti- 
ka m’nyumba yomwe inakola chidwi chake ija. Posakha- 
litsa makutu ake anatola phokoso lamapazi a munthu wina 
yemwe ankathamanga chapatali. 

Ngakhale sanamuone bwinobwino munthuyo, ana- 

zindikira kuti ndi bambo wocheredwa yemwe ankathama- 
ngira kwawo moti sanatekeseke ndi mtswatswa wake. Ke- 
nako anaona bamboyo akuwoloka msewu ndipo analowa 
m'kanjira kena n'kuzimiririka. Munthuyu anapitirizabe 
kumwazamwaza maso ake ndipo anaona kuwala pawindo 
lanyumba ina yomwe inali pakona. Mmene kuwalako ku- 
nkaonekera kunali kwa machesi. Chimenechi chinali chi- 
zindikiro choti kunja kukucha ndipo anaganiza zoyang'a- 
na wotchi yake. Atayendetsa maso ake n’kuyang’ana mu- 
nsanjika yapamwamba pa nyumba munkayatsidwa ma- 
chesiyo anaona kuwala kwa nyali. Kuwala kwake kunali 
kwakachizirezire ndipo atangokuona anazindikira kuti zi- 
khoza kutheka kuti m'chipindacho mwagona munthu wina 
yemwe akudwala kwambiri. 

Ngakhale ankayang'ana zinthu zonsezi, maso ake 
sankachoka panyumba yomwe inali kutsidya lamsewu ija. 
Mosasamala kanthu kuti wayang’ana kuti, kaya akuyenda 
molowera kuti, maso komanso mayendedwe ake anka- 
bwereranso panyumbayi. Chodabwitsa kwambiri n'choti 
panyumba ankachita nayo chidwiyi, panalibe chodabwitsa 
chilichonse chomwe chinkaoneka kupatulapo windo la 
m’mwamba mwa nyumbayi lomwe linali lotsegula. Popa- 
nda kuganizira za windoli, nyumbayo inali itakutidwa ndi 
mdima wokhawokha komanso kunangoti zi-i. 

Ngakhale munthuyu anali tcheru chonchi, zikuone- 
ka kuti anali ndi timantha. Iye ankadziwa kuopsa kwa zi- 
mene ankachita pamalowa. N’zoona kuti sanachite ma- 
ntha ndi bambo wocheredwa uja, komabe ankazindikira 
kuti chilichonse chikhoza kuchitika. Ankadziwa bwino- 
bwino kuti mumdima wa usikuwo mukanatha kubisala 
anthu ena omwe ankamuwerenga. 

Kenako chakumunsi kwa msewuwo anaona chinthu 
china chikuyenda ndipo ulendo umenewu thupi lake lina- 

muuza kuti achitepo kanthu. Chinachake chinamuthandiza 
kudziwa kuti munthuyu si wocheredwa. Iye ankadziwa 
bwinobwino mayendedwe a adani ake ngati mmene anka- 
dziwira kuseri kwa dzanja lake. Atangoona chinthu cho- 
mwe chinkayendacho, anaimba likhweru kawiri ataya- 
ng'ana kumene kunali nyumba ija, ndipo mwamsanga 
anathawa n'kukabisala pamdima. Ali pamenepo, maso ake 
anangoti ga pa chinthu chinkabweracho. Pamene chinka- 
yandikira anazindikira kuti zimene ankaganiza zinali zo- 
ona. Chinthu chinkayendacho anali wapolisi. 

Iye anapitirizabe kuyang'ana wapolisiyo yemwe 
anadutsa n'kumalowera kumtunda. Patapita kanthawi, 
anasokoloka pamdimapo n'kuyamba kumutsatira chapa- 
tali. Wapolisiyo ankangodziyendera moti posakhalitsa 
anazimiririka. Kenako munthuyu anabwereranso pafupi 
ndi nyumba ankachita nayo chidwi ija n’kukaimbanso li- 
khweru maulendo awiri. Anaimba likhweruli ngati njira 
yotsimikizira mnzake yemwe anali mnyumbamo kuti zo- 
opsa zomwe zimadutsa panjapo zapita. Ulendo woyamba 
uja ankaimba pomuchenjeza kuti kunjako kwaipa. 

Ataponya maso anaona chinthu chinachake chiku- 
yenda mumdima pakakolido komwe kanali pamwamba pa 
nyumba ankachita nayo chidwiyo ndipo chinthucho china- 
tsika ndi masitepe mpaka pansi. Kenako chinatuluka ku- 
dzera pakageti kakang'ono n'kuphera mumsewu ndipo 
chinayamba kuyenda motsetsereka ndi msewuwo. Chifu- 
kwa cha kuwala kwachizirezire kwa magetsi aja, chinthu- 
cho chinayamba kuoneka kuti ndi munthu. Munthu anka- 
dikirira uja atangoona mnzakeyo, nayenso anayamba ku- 
tsetsereka ndi msewu. Atayenda pang’ono anaoloka mse- 
wu n'kumakayenda limodzi ndi munthu wokulupala ye- 
mwe anatuluka m’nyumba uja. 

Anthu awiriwa anali osiyana kotheratu. Tikutero 

chifukwa wina anali chiphanza, pomwe wina anali woo- 
nda ngati udzudzu. 

“Wapeza zotani aise?” anafunsa wochepa thupi uja. 
Dzina la munthu ameneyu linali Jim. 

Chiphanza chija chinangodzuma, ndipo chinaponya 
mapazi angapo chisanayankhe. 

“Ndapeza katundu wabwino kwambiri,” chinatero 
chiphanzacho. 

Jim anasekera kukhudu, kamtima kali dyokodyoko 
kuti amve zambiri. Atayenda kamtunda ndithu, analephera 
kuugwira mtima. 

“Zinthu zake ndi monga chani?” anafunsa Jim. 
“Wapeza katundu wanji?” 

“Koma nawenso! Ukuganiza kuti nthawi yokhala 
pansi n'kumaona kuti ndi katundu wanji ndikanaipeza 
kuti? Chomwe ndikudziwa ndi choti ndi katundu wabwino 
kwambiri. Moti nanenso sindikukhulupirira kuti patsiku 
ngati lalero mwayi ungatigwere m’mbale chonchi. Ingo- 
dikira, ukamvetsa zimene ndikutanthauza tikakafika ku- 
nyumba.” 

Dzina la chiphanzacho linali Matt. Jim anamuya- 
ng'ana Matt ndipo mothandizidwa ndi nyale zamumsewu 
zomwe zinali patsogolo pawo, anaona nkhope yake iku- 
wala ndi chisangalalo. Anaonanso kuti anali atanyamula 
phukusi la zinthu m'dzanja lake lamanzere. 

“Kodi mkono wakowu watani?” anafunsa Jim aku- 
yang’anitsitsa dzanja lamanja la Matt. 

“Ndimalimbana ndi chitsiru chija ndiye chinandilu- 
ma. Kaya sindidwala chiwewe kaya? Ndinamva zoti anthu 
amatha kudwala chiwewe akalumidwa ndi munthu wo- 
dwala namtukunya.” 

“Bwanji? Kunali nkhondo, eti?” Jim anafunsa mo- 
khala ngati akuda nkhawa, koma Matt anangong'ung'u- 

dza. 

“N'chifukwa chiyani sumayankha ndikamakufunsa 
zinthu zofunika?” anafunsa Jim mokwiya kwambiri. “Ta- 
ngotiuzani. Sikuti muluza ndalama iliyonse chifukwa cho- 
ti tadziwa zimene zinachitika, ndife mwamuna mnzanu. 
Osamakhala ngati mukuchita zinthu ndi mkazi ayi!” 

“Poyamba ndimaganiza kuti wakomoka,” anapere- 
ka yankho Matt, “koma kenako ndinangozindikira wadza- 
mbatuka.” 

“Koma ndiye unamukonza mwakachetechetetu. Si- 
ndinamvetu phokoso ngakhale pang'ono.” 

“Jim,” anatero Matt diso lili pamtunda, “ndapala- 
mula mlandu woopsa kwambiri. Nanga ndikanatani ata- 
ndidzukira? Akanandigwiritsatu! Sindikanachitira mwina 
moti ndinangomuchuna basi. Choncho kuyambira lero 
tikufunika kumachita zinthu mosamala mpaka nkhaniyi 
itazizira.” 

“Unamva likhweru ndinaimba lija?” anafunsa Jim. 

“Inde ndinamva. Ndinali nditamaliza kale kugwira 
ntchito moti ukanapanda kuimba likhweru lija ndikanatu- 
luka.” 

“Ndinaimba chifukwa kumabwera mbola. Koma zi- 
kuoneka kuti anali m'chithumba. Anangodutsa n’kumapi- 
ta moti ndinamutsata mpaka kumtunda kuti ndione kume- 
ne akulowera. Nditaona kuti akungoyenda chimutumutu, 
ndinangomutaya n' kumabwerera. Pamene ndimafika pa- 
nyumba ija mpamene ndimaimbanso likhweru lina lija. 
N'chifukwa chiyani unatenga nthawi yaitali chonchija 
usanatuluke utamva likhwerulo?” 

“Ndimafuna kutsimikizira kuti zonse zili bwino,” 
anatero Matt. “Ndinasangalala kwambiri nditamva ukui- 
mbanso ulendo wachiwiri uja. Komabe ndimaona kuti 
ngati kwadutsa mbola ndiyenera kuchita zinthu mosamala. 

Zimapezeka kuti wangotuluka chituluketuluke n’kungo- 
fikira m' manja. Choncho ngati ukufuna kudziwa chifukwa 
chimene ndimachedwera, timantha ndi timene tinandiche- 
dwetsa. Komanso m’nyumba muja muli mphaka winawa- 
ke yemwe amangoyendayenda n’kumasokosera. Amandi- 
nyamula mtima bwanji!” 

“Zimenezo n'zosadandaulitsa, bola tapeza katundu 
wabwino!” anatero Jim kukamwa kwake kutaphwethuka 
ndi chisangalalo. 

“Ndikukuuza Jim, katundu wake ndi nyatwa. Moti 
mtima wanga ukungoti phaphapha kuti ndikamuone bwi- 
nobwino.” 

Mosadziwa, anthu awiriwa anangopezeka kuti aya- 
mba kuyenda ndawala. Koma sikuti anayamba kuchita 
zinthu motayirira ngati avuuka kale m’mavuto. Maulendo 
awiri anasintha njira kuti asakumane ndi apolisi, ndipo 
ankaonetsetsa kuti sakuyenda moonetsera kuti achita zina- 
zake zoopsa pamene ankalowa m'kanjira kopita kunyu- 
mba zosalongosoka zomwe zinali kunja kwa mzinda. 

Atalowa m’nyumba yawo, yomwe inali pansanjika 
yapamwamba, Jim anangofikira kuyatsa nyale, Matt aku- 
khoma loko ndi makiyi. Kenako analowetsa anamphatika 
omwe anali kuseri kwa chitsekocho m'chimake. Pamene 
ankatembenuka, anaona kuti mnzake uja akumudikirira li- 
lime lili lawilawi ngati galu wanjala. Matt anamwetulira 
ataona dyera la mnzakeyo. 

“Tochiyi ndi yothandiza kwambiri,” anatero Matt 
akutulutsa katochi mthumba mwake ndipo ankanena ma- 
wu amenewa akuiyang anitsitsa tochiyo. “Koma m'pofu- 
nika tigule mabatile ena. Alimowa atha mphamvu. Kanga- 
po konse maganizo amandibwerera kuti ikhoza kundithi- 
mira ndisanamalize kugwira ntchito. Nyumba imene ija 
ndi yosokoneza kwambiri. Yangoti zipinda balala, moti 

ndinangotsala pang’ono kusochera. Komanso ndinapusi- 
tsika kwambiri chifukwa ndimaganiza kuti wagona m'chi- 
pinda chakumanja.” 

“Pajatu ndinakuuza kuti amagona chakumanzere,” 
Jim anamudula mawu. 

“Iwe ndi munthu wabodza kwabasi! Mesa unandi- 
uza kuti chipinda chake chili kumanja,” anatero Matt. 
“Moti sukuchita manyazi kumandinamiza m’maso muli 
gwa choncho? Dikira ndikuonetse mapu amene unandi- 
jambulira.” 

Anatero Matt akupisa m’thumba mwake ndipo dza- 
nja lake linatulukamo ndi kapepala. Kenako anayamba 
kukatambasula ndipo Jim anawerama kuti aone. 

“Napepe, ndinakusokonezadi pamenepo,” 
Jim. 

“Ukunenadi zoona, unalakwitsa kwambiri. Zimene 
unachitazi zinachititsa kuti ndiyambe kukukaikira. Koma 
umadziwa iwe kuti ntchito imeneyi ndi yoopsa? Ukana- 
thatu kundilowetsa m' mavuto?” 

“Koma ubwino wake unasemphana nawo. Basi, ti- 
yeni tiiwale zakale,” anatero Jim. “Nkhani yatsala apa ndi 
yoti tione katundu amene tapeza.” 

“Ukuganiza kuti nkhani imeneyi ndi yaing’ ono?” 
anafunsa Matt molusa. “Nkhaniyitu ndi yofunika kwa- 
mbiri kwa ineyo. Ineyo ndi amene ndinaika moyo wanga 
pampeni iweyo umangoyendayenda panja. M’pofunika 
uiganizire bwinobwino nkhani imeneyi. Ukuyenera kuma- 
chita zinthu mosamala kwambiri tikamagwira ntchito,” 
kenako anapumira pang'ono n'kunena kuti, “Chabwino 
basi, bwera ndikuonetse.” 

Kenako anapisa m’thumba labuluku lake ndipo ana- 
litulutsamo litadzaza timiyala tadayamondi. Timiyalati 
anatikhuthulira patebulo lawo lothimbirira ndipo tinkawa- 

la mochititsa chidwi kwambiri. Jim anasangalala zedi ata- 
ona miyala yamtengo wapataliyi. 

“Pamenepa m'pang'ono,” anatero Matt nkhope ya- 
ke ili ngwe-e. “Ndangoyambapo chabe.” 

Matt anapitirizabe kutulutsa zinthu zomwe anafu- 
nkha m'nyumba muja. Anatulutsa timaphukusi tomwe ti- 
nali ndi timiyala tadayamondi tambiri kuposa tomwe ana- 
tulutsa ulendo woyamba uja. Kenako anapisanso m’thu- 
mba lina n’kutulutsamo timiyala tamtundu wina. 

“Ameneyu ndi golide,” anatero kwinaku akuika ti- 
miyalato pamalo awokha patebulo paja. 

Maso a Jim ankafuna kufwamphuka m’chimake 
ataona golideyo. 

“Anthu amagulitsa timiyala timeneti modula kwa- 
mbiri,” anatero Jim. “Palinso zina?” 

“Bwanji, sukukhutitsidwa ndi zimene ndatulutsa- 
zi?” anatero Matt ataipitsa nkhope. 

“Ayi, sikuti ndikuderera. Ndi zambiri ndithu,” Jim 
anayankha monyinyirika. Kenako anapitiriza kuti, “Ndita- 
khala ineyo ndikhoza kugulitsa kaphukusi kalikonse ma- 
dola 10 sausande.” 

“10 sausande?” Matt anatsutsa. “Katundu amene- 
yutu ndi wodula kwambiri. Nanga bwanji ndolo komanso 
zodzikongoletsera za akazi zili umozo?” 

Kenako Matt anatambasula kaphukusi kaja ndipo 
anatola ndolo kuchokera pamulu waukulu wa zodziko- 
ngoletsera za akazi zomwe zinali m'kaphukusiko. Zinthu 
zimenezi zinali zamtengo wapatali kwambiri. Matt anatola 
ndoloyo akudzimva kutsekemera kwambiri ndipo anapita 
pafupi ndi nyale n'kumaiyang'ana mwachidwi komanso 
kuiyeza ndi manja ake kuti aone ngati ingabweretse nda- 
lama zochuluka ataipititsa pamsika. 

“Ndolo zimenezi tikhoza kuzigulitsa madola | sau- 

zande,” anatero Jim mofulumira atangoona ndoloyo. 

“1 sauzande?” anayankha Matt asakukhulupira zi- 
mene anamvazo. “Ine ndikuona kuti tikhoza kuzigulitsa 
pamtengo woposa pamenepo. Mwina tikhoza kuzipititsa 
pa 3 sauzande, ndipo ndikuona kuti umenewonso unga- 
khale mtengo wongotaya.” 

“Zikungokhala ngati kutulotu!” anatero Jim akuona 
mulu waukulu wa zodzikongoletsera za akazi zija, zomwe 
zinkanyezimira mosupula moyo. Jim anapeza chochita 
tsopano. Iye anayamba kuika timiyala tadayamondi tija 
m’magulumagulu malinga ndi kukula kwake. 

“Ife ndiye taphula basi. Matt, chaka chinotu moyo 
tiumva kukoma kwabasi. Sindikukaikira kuti mowa tizi- 
chita wosamba.” 

“Komatu usaganize kuti tipeza ndalama zimenezi 
kamodzimkamodzi. Zikhoza kutitengera zaka zingapo ti- 
kugulitsa katundu ameneyu,” anatero Matt poganizira ku- 
opsa kogulitsa katundu wakuba kamodzinkamodzi. 

“Komabe tangoganizira mmene moyo wathu usi- 
nthire! Tizingodyerera tili phe-e, kwinaku tikutaitsa katu- 
ndu wathuyu pang’onopang’ ono.” 

Maso a Matt anawala ndi chisangalalo, kenako ana- 
imirira. 

“Ndinakuuzatu ine kuti anthu tapeza katundu wa- 
bho-o,” anatero monong’ona Matt. 

“Palinso zina?” anatero Jim pakamwa pakukhala 
ngati pakufuna kuyamba kuchucha ndondoli chifukwa 
chankhwiru yofuna kuona zinthu zinanso zamtengo wa- 
patali kwambiri. 

“Ndinangotsala pang’ono kuiwaladi,” anatero Matt, 
akupisa m’thumba lake lamkati mwajekete. 

Dzanja lake linatuluka litagwira mkanda wokongo- 
la wopangidwa ndi ngale. Mkandawu anaukutira muka- 

nsalu. Koma zikuoneka kuti Jim sanachite nawo chidwi 
kwenikweni. 

“Tikhozadi kupeza kenakake titaugulitsa,” anatero 
Jim, ndipo anapitiriza kuyang'ana timiyala tadayamondi 
tija. Kenako zinangopezeka kuti onse asiya kuyankhulana. 
Jim ankangoseweretsa zinthu zamtengo wapatalizo ngati 
mwana. Ankati akaziika m' magulumagulu, ankazisakani- 
za n'kuyambiranso kuziika m’ magulu. 

Monga tanenera kale, Jim anali wochepa thupi ndi- 
po thupi lakelo linali lokhwinyata ngati mwana wodwala 
matenda osowa zakudya m'thupi. Thupi losasangalatsali 
linkachitira umboni zokhoma zomwe anakumana nazo ku- 
ngochokera ali mwana. Ngakhale nkhope yake inkasonye- 
zanso zimenezi. Maso ake aang’ono komanso kamwa lake 
lotambalala zinapanikizana pakankhope kake kongokwa- 
na m' manjamu, komwe chifukwa chautambwali wake ka- 
nkangokhala ngati ka pusi. 

Tikayerekezera ndi Jim, Matt sankachita chidwi ndi 
zinthu zamtengo wapatalizo. Iye anakhala pampando 
n'kugwira mutu wake ngati ukumulemera ndipo zigongo- 
no zake anazibzala patebulo paja ngati mitengo yochiriki- 
zira nkhokwe. Maso ake anangoti dwi-i kumayang'ana zi- 
nthu zamtengo wapatalizo akuoneka kuti ali m’maganizo. 
Kunena chilungamo, anthu awiriwa anali osiyana zedi mo- 
ti zinali zodabwitsa kuti ankakwanitsa bwanji kukhalira 
limodzi. 

Matt anali munthu wamphamvu zake ndipo thupi 
lake lonse linali cheya chokhachokha. Ukamuyang’ana 
ankangokhala ngati chiyendayekha ndipo analidi ndi 
mphamvu zofanana ndi chiyendayekha. Kwa iyeyo nkhani 
yoti anthu akadzafa adzapita kumwamba inali nthanthi yo- 
uza ana akamafuna kugona. Tikanena za maso ake, anali 
aakulu kwambiri ndipo anatalikirana pankhope yake ngati 

ayambana. Ukamuonera patali, nkhope yake inkaoneka 
moopsa kwambiri ngati ya chigawenga. Matt anali ndi zi- 
walo zazikulu mopitirira muyeso moti ankaoneka mosi- 
yana kwambiri ndi anthu ena onse m’tawuni yomwe anka- 
khalayi. 

“Kaphukusi kamodzi tikhoza kukagulitsa 50 sauza- 
nde,” anatero Jim modzidzimukira. 

“Yachepa imeneyo, bolansotu utanena 100 sauza- 
nde,” anatero Matt. 

Kenako anakhalanso chete kwa nthawi yaitali. 

“Ndikudabwa kuti n'chifukwa chiyani anatenga ka- 
tundu wodula ngati ameneyu n’kupita naye kwawo,” ana- 
tero Jim. “Sungakhulupirire kuti munthu angalimbe mtima 
kumayenda mumsewu atanyamula katundu wapamwamba 
ngati ameneyu. Katundu woteretu timangomutsekera mu- 
sefa” 

Pamene mnzakeyu ankanena zimenezi, Matt anali 
akuganizira za munthu yemwe anamupha pomukanyanga 
pakhosi mnyumba muja. Anakumbukira munthuyo aku- 
muyang'ana momvetsa chisoni m’kuwala kwachizirezire 
komwe kunali m’nyumbamo. Ngakhale maganizowa ana- 
mubwerera, sanamufotokozere mnzakeyo. 

“Zimene munthu ameneyu wachita ndi zovuta ku- 
mvetsa,” anatero Matt pamapeto pake. “Zoona angamu- 
chite chipongwe mnzake wapamtima ngati amene uja? 
Zikuoneka kuti amafuna kungobulika kusanache n’kutha- 
witsa katunduyu. Kaya amafuna kuthawira kuti? Ndiku- 
ganiza kuti tikanangochedwa pang’ono tikanamupeza ata- 
yalula mphasa. Zimene zachitikazi zandiphunzitsa kuti 
anthu ngofunika kusamala nawo. Nanga ndi ndani ama- 
dziwa kuti angafike pomuyeretsa m’maso mnzake wa su- 
nsananendisunseko ngati amene uja. Masiku anotu aliye- 
nse ndi munthu wakuba moti sunganeneretu kuti mnzako 

sangakuchite chipongwe. Munthu akhoza kumakumwetu- 
lira akukusungira kampeni kumphasa. Mtima wanzako ndi 
tsidya lina. Ndi zimenenso amanyuzipepala akumakonda 
kunena masiku ano. Anthu omwe amadyera mbale imodzi 
akumapezeka kuti asandukirana poyerayera n’kudulana 
makosi.” 

Pamene ankamaliza kuyankhula mawu amenewa, 
Matt anaona Jim akumuyang'ana ndi diso loopsa kwa- 
mbiri. 

“Twe Jim, n'chifukwa chiyani ukundiyang'ana cho- 
ncho?” 

Mawuwa anamufikira mosayembekezereka Jim, 
moti anangoti kakasi. 

“Palibe,” anatero Jim, “ndimaganizira mwayi wau- 
kulu womwe tapezawu. Munthu sangakhulupirire utamu- 
uza kuti tapeza katundu yenseyu m'nyumba ya munthu 
mmodzi. N’chifukwa chiyani wafunsa?” 

“Ayi, ndimangofuna kudziwa.” 

Kenako panagwanso bata lalikulu, ndipo mwa apa 
ndi apo Jim ankayankhula zinthu zosamveka. Iye anali ata- 
tengeka kotheratu ndi zinthu zamtengo wapatalizo. Sikuti 
ankachita zimenezi chifukwa chosangalatsidwa ndi kuko- 
ngola kwa zinthuzo ayi, koma ankaganizira za moyo wo- 
fewa womwe ankayembekezera kusangalala nawo akagu- 
litsa zinthuzo. M’mutu mwake munkayendayenda zinthu 
zambirimbiri ndipo zochuluka sizinali zabwino. Iye ana- 
yamba kukonza mapulani aupandu ndipo anatsimikiza 
mtima zowakwaniritsa. Pamene ankalingalira zimenezi, 
ankaima kaye pang'ono n’kumezera mate mokhala ngati 
akuwakakamiza kuti atsikire kukhosi. Akatsinzina, anka- 
tha kuona masomphenya a zinthu zomwe adzasangalale 
nazo akadzagulitsa katunduyo moti tsogolo lake ankatha 
kuliona likuwala m’timiyala komanso zinthu zina zamte- 

ngo wapatali zomwe zinali mbwe-e patebulopo. Dyera 
linali litayamba kumulamulira moti anali wokonzeka ku- 
chita chilichonse kuti alemere. 

“M'pofunika tiwerenge zinthuzi tisanazilongedze,” 
anatero Matt mwadzidzidzi, ndipo anasiya kuganizira 
mmene anaphera munthu uja. “Pasapezeke munthu wo- 
chita zachibwana ndi katunduyu. M’pofunika tigawane 
mofanana!” 

Maso a Jim anayenda mosonyeza kuti sakugwiri- 
zana nazo. Matt anaona zimenezi ndipo zinamutsukunyula 
mtima. 

“Wamva-a!” anabwerezanso Matt ndipo anaya- 
nkhula mawu amenewa moopseza kwambiri. 

“Kodi mesa nthawi zonse timachitira zinthu limo- 
dzi?” anayankha Jim modziikira kumbuyo ndipo yankho 
anaperekali linali lokaikitsa kwambiri. 

“N’zoona kuti timachitiradi zinthu limodzi tikakha- 
la pamavuto,” anatero Matt. “Koma nthawi zambiri si 
zimene zimachitika zinthu zikayamba kuyenda bwino. 
Kunjaku anthu amachita zinthu limodzi chifukwa choti 
sangachitirenso mwina. Akangopeza zimene amafuna 
amangomutaya mnzawo paliponse. Ifeyo tisakhale ndi 
mtima wankhwidzi ngati umenewo. Panopa tatola chikwa- 
ma, ndipo tiyenera kuchotsa maganizo oipa aliwonse 
n’kuyamba kuchita mabizinezi achilungamo!” 

“Inenso ndikuona choncho,” Jim anavomereza, ko- 
ma mkatikati mwamtima wake, maganizo oipa anali ata- 
yamba kukula mphamvu. 

Matt anapita pakabati yomwe inali pafupi ndi sitovu 
n'kukatenga mapepala apulasitiki awiri. M’pepala lina 
anakhuthulamo masamba a tiyi ndipo m'pepala linalo ana- 
khuthulamo tsabola. Mapepalawa anapita nawo patebulo 
paja n'kugawa timiyala tadayamondi tija pakati ndipo ana- 

ika mulu ulionse m'kapepala kamodzi. Atatero anayamba 
kuwerenga ndolo komanso zodzikongoletsera za akazi zija 
ndipo kenako anazimanga pakansalu. 

“Tili ndi zinthu zazing’onozing’ono zokwana 147,” 
anatero atamaliza kuwerenga, “zokulirapo zokwana 20; 
zazikulu ziwiri komanso chachulu kwambiri chimodzi. Ti- 
linso ndi timiyala tamtengo wapatali tating’ ono kwambiri 
todzaza dzanja limodzi.” 

Kenako anayang'ana nkhope ya Jim. 

“Ndi momwemo ndithu,” anayankha Jim. 

Atatero Matt analemba nambala ya zonsezi pape- 
pala linalake, ndipo anakopera zomwe analembazo pape- 
pala linanso n’kulipereka kwa Jim kuti asunge. 

“Titere, pepalali likhale ngati umboni,” anatero 
Matt. 

Kenako Matt anapita pamene ankasunga zakudya 
ndipo anatenga paketi yaikulu ya shuga n'kumukhuthulira 
m’mbale. M’pepalamo anaikamo timaphukusi anamanga 
tija komanso ndolo ndi zodzikongoletsera za akazi zija. 
Atatero anamanga zinthuzo n’kukazibisa kunsi kwa pilo. 
Kenako anakhala pabedi n’kuyamba kumasula zingwe za 
nsapato zake. 

“Ukuganiza bwanji Matt, kodi sitingagulitse katu- 
nduyu ndalama yokwana madola 100 sauzande?” anafu- 
nsa Jim. 

“Zikhozadi kukwana,” anayankha motero Matt aku- 
malizitsa kumasula chingwe cha nsapato yomwe inatsala. 
“Ndinamvapo mtsikana wina yemwe amavina m’bala 
inayake ku Arizona akunena kuti zodzikongoletsera za 
akazi ngati zimenezi zikanakhala zopanda ntchito si bwe- 
nzi akupitirizabe kuvina m' mabala. Ankati anagulapo zo- 
dzikongoletserazi ndi ndalama zokwana 50 sauzande! Ko- 
matu zinthu zake zinali zosakwana 10 ndiponso zafeki!” 

“Nanga pamenepa palinso chifukwa choti tizigwi- 
rira ntchito ngati?” anatero Jim mosangalala, “Ingakhaletu 
misala yaikulu kumagwira magobo mfwefwe wa ndalama 
uli mthumba!” kenako anafwenthera. “Ndakhala ndiku- 
gwira ntchito kwa moyo wanga wonse, koma sindinape- 
zepo zinthu zodula ngati zimene tapeza usiku umodzi wo- 
khawu.” 

“Zoonadi. Iweyodi wakhala ukugwira ntchito ngati 
kapolo. Koma mabwana ankangokulima pamsana. Tango- 
ona mmene zala zakozo zinafupikira chifukwa chofukula 
pansi? Ayi ndithu, zogwira ntchitozodi asiireni anthu ame- 
ne amazikonda. Ine ndinkagwira ntchito ndili wachiche- 
pere, ndisanalidziwe dziko. Pano ndinakula ndipo sindi- 
ngayerekezenso kumachita chibwana chimenecho.” 

Kenako Matt anagona pabedi paja ndipo Jim ana- 
zimitsa nyali n’kupita kukagona pambali pake. 

“Ukupeza bwanji mkonowu, Matt?” Jim anafunsa 
mwachikondi kwambiri. 

Chikondi chamtudu umenewu chinali chodabwitsa 
kwambiri, moti Matt anayamba kukaikira zolinga za 
mnzakeyo. 

“Ndikuganiza kuti sindinatenge matenda. Wafunsi- 
ranji?” 

Funso limeneli linachititsa kuti Jim ayambe kudzii- 
mba mlandu. Chamumtima ankamutukwana mnzakeyo 
pomufunsa mafunso oumitsa pakamwa ngati amenewa. 

“Palibe. Ndangofunsa chifukwa umaoneka kuti 
umada nkhawa kwambiri nthawi ijayi. Kodi katundu tape- 
zayu tikamugulitsa, ndalama zako uchita nazo chiyani?” 

Ndikagula famu yang’ombe ku Arizona ndipo ndi- 
kalemba antchito. Pali anthu angapo omwe ndikufuna ku- 
dzawaona akubwera kudzagwada pamaso panga kuti ndi- 
walembe ntchito. Anthu opusa amene aja kwabasi! Basi ti- 

yeni tizigona tulo tingabwerere! Tidzakambirana zimenezi 
mawa kukacha ndipo ukamagona dziwa kuti patenga ntha- 
wi yaitali kuti timalize kugulitsa katunduyu. Tili ndi ntha- 
wi yambirimbiri. Panopa tiyeni tizigona kaye.” 

Ngakhale Jim anagoneka thupi lake pabedipo, ma- 
ganizo ake anali m'maso. Iye ankangodzitembenuzate- 
mbenuza moti ankati akamati azigona, ankayamba kufu- 
lukutafulukuta mpaka tulo kubalalika. Akatsinzina, m’ma- 
so mwake ankangoonabe timiyala tadayamondi tija. Naye- 
nso Matt anagona khutu limodzi pozindikira utambwali 
wa mnzakeyo. Nayenso Jim anazindikira zimenezi chifu- 
kwa ankati akamafulukuta, thupi la mnzakeyo linkasu- 
nthanso mosonyeza kuti likuzindikira zimene zikuchitika. 
Ulendo wina, pofuna kumudziwitsa kuti adakali m’maso, 
Matt anauza Jim kuti: “Kodi n'chifukwa chiyani ukungo- 
fulukutafulukuta ngati njoka? Usadandaule za katunduyu, 
sikuti athawa ayi.” Pamene Matt ankabanduka ndi mawu- 
wa, Jim ankaganiza kuti wagona. 

Onse anagona mpaka dzuwa kukwera. Kenako ana- 
dzuka nthawi imodzi n'kusintha zovala. 

“Ndikupita kukagula nyuzi komanso buledi,” anate- 
ro Matt. “Iweyo upange khofi.” 

Pamene Matt ankanena zimenezi, Jim anamuya- 
ng'ana cham’mbali ndipo anaponya maso ake papilo ye- 
mwe anabisapo katundu uja. Kenako nkhope ya Matt ina- 
sintha n'kuyamba kuoneka ngati ya chilombo. 

“Tayang'ana kuno, Jim,” anatero Matt. “Usaiwaletu 
kuti m'pofunika tizichita zinthu mogwirizana. Ukayesa 
kuchita zinthu zafodya, ndikupha ngati udzudzu. Wamva? 
Ndikhoza kukutafuna wamoyo ine, wekhanso ukudziwa 
zimene ndimawachita anthu achibwana.” 

Khungu la Matt, lomwe linali lakupsa ndi dzuwa, 
komanso mano ake othimbirira ndi fodya anaonekera ata- 

walumanitsa chifukwa cha mkwiyo, kwinaku akumuku- 
kutira mano mnzakeyo. Jim anachita mantha kwambiri 
moti anabwerera m' mbuyo. Iye ankatha kuona imfa itaima 
ndi miyendo iwiri patsogolo pake. Atangoona mmene 
mnzakeyo anakwiyira, m’maganizo mwake munabwera 
zimene zinachitika usiku wapitawo. Chimunthu chinaima 
patsogolo pakechi chinapha munthu ndi manja ake ndipo 
zimene chinachitazo sizinachithawitsire tulo ngakhale pa- 
ng ono. 

Matt anatuluka panja n'kumusiya Jim akungonje- 
njemera. Atangoona kuti Matt watuluka, nayenso mkwiyo 
wake unayaka moti anayamba kutukwana chapansipansi 
atayang'ana kukhomo kuja. Kenako anakumbukira katu- 
ndu wamtengo wapatali uja, ndipo anathamangira kumene 
kunali bedi kuja n'kukayang'ana ngati kaphukusi ka zi- 
nthu kaja kanali kadakali pomwepo. Anakapezadi kaphu- 
kusiko kali phe-e ndipo anakagwira mwamphamvu pofuna 
kutsimikizira kuti zonse zilimo. Iye ankaganiza kuti Matt 
wanyamula katunduyo n'kuthawa naye. Koma atamupeza, 
anayang'ana komwe kunali sitovu ndipo anabwezeretsa 
katunduyo kunsi kwa pilo n'kupita kukayatsa moto kuti 
aterekepo tipoti yamadzi opangira khofi. 

Matt anatulukira madzi akhofi aja akubwadamuka. 
Atangofika anapita patebulo kukadula buledi komanso ku- 
paka bata. Nayenso Jim anapanga khofi n’kumupungulira 
m’makapu awiri. Kenako anatenga kapu yake n’kukakha- 
la pansi ndipo anapyontha maulendo angapo. Pa nthawiyi 
m'pamene Matt anatulutsa nyuzipepala m’thumba mwa- 
ke. 

“Jim, ifeyo tilemera chaka chake ndi chino,” anate- 
ro Matt. “Ndinakuuza kuti katundu ameneyu ndi patali, 
taona mitengo yake!” 

Kenako analozera mnzakeyo mutu wankhani wo- 

mwe unali patsamba loyamba. 

“ZACHITIKA KUNYUMBA YA BUJANNOFF 
NDI KAMBA ANGA MWALA!” mutuwo unkatero. 
“MUNTHU WINA WAPHEDWA ATANGOBERA 
MNZAKE KATUNDU WAMTENGO WAPATALI.” 

“Waliona nkhani yake!” anakuwa mwachisangalalo 
Matt. “Waphedwa atabera mnzake katundu wamtengo 
wapatali.” Anamuyeretsadi m" maso mnzake uja ndithu.” 

“Katundu wa madola 500,000 wasowa,” Jim ana- 
werenga mokweza. Kenako anasiya nyuzipepalayo pate- 
bulo n'kuyamba kuyang'ana Matt. “Ndinakuuzatu ine, ife 
sitikudziwa zambiri zokhudza mitengo ya katunduyu? 500 
sauzande! Ine ndinangolekezera pa 100 sauzande basi. 
Tiyeni tipitirize kuwerenga.” 

Anapitirizabe kuwerenga mwakachetechete mitu 
yawo itagundizana ngati ana amapasa, khofi wawo aku- 
ngodzizizira patebulo. 

“Ndikanakonda ndikanaona nkhope ya Metzner pa- 
mene amatsegula sefa yake kusitolo n'kupeza kuti muli 
chipululu chokhachokha,” Jim anatero nsidze zili piri- 
ngane-e. “Ndiye kuti ataba katunduyu anapita kwawo kuti 
akagone, eti?” 

“Tapitiriza kuwerenga,” anatero Matt. 

“Amafuna kunyamuka usiku wadzulo kuti athawire 
kunja kwa dziko lino, koma sitima yapamadzi yomwe 
amafuna kukwera inalephera kunyamuka pazifukwa zi- 
na,” anapitiriza kuwerenga Jim. 

“N'chifukwa chake tinamugwirira m'chisa, eti?” 
Matt anamudula kuwerengako. “Unali mwayi waukulu ze- 
di kuti sitimayo inalephera kunyamuka. Zimenezi ndi 
zomwe zinachititsa kuti akagone kwawo. Komanso tina- 
chita mwayi kuti tinamupeza asananyamuke chifukwa ti- 
kanangochedwa pang’ono tikanamupeza ali pakalapakala, 

mwinanso atabulika kale.” 

“Sitima yomwe amafuna kukwera, yotchedwa Sojo- 
da, yanyamuka cha m’ma 6 m’mawawu,” anapitiriza ku- 
werenga Jim. 

“Walemphera kuthawatu pumbwa ameneyu,” ana- 
tero Matt akumwetulira. “Ndinaona wotchi yake atai- 
tchera kuti ilire 5 koloko. Amafuna kuti kukangocha anya- 
muke .. . ndiye ine ndinangofika n’kumugwiragwira. 
Tapitiriza kuwerenga.” 

“Adolph Metzner wagwira njakata, mkanda wodula 
kwambiri wopangidwa ndi ngale zamtengo wapatali wapi- 
ta. Akatswiri akunena kuti mtengo wa mkandawo ukhoza 
kukhala madola 50 kapena 70 sauzande.” 

Jim anakuwa ndi chisangalalo, ndipo kenako anati, 
“Kani mkanda uja ndi wodula choncho!” Kenako ananya- 
mbitira milomo yake n’kunena kuti, “Komadi ndi woko- 
ngola mochititsa kaso.” 

“Ngale yaikulu kwambiri ya ku Brazil,” anapitiriza 
kuwerenga Jim, “ndi yamadola okwana 80 sauzande. Ko- 
manso zodzikongoletsera za akazi ndiponso timiyala tada- 
yamondi, mtengo wake ndi madola 40 sauzande.” 

“Ofunika manambala amenewa tiwasunge pabwi- 
no. Kusadziwatu n'kufa komwe. Tikanangoperekatu katu- 
nduyu pamtengo wozizira,” anatero Matt akumwetulira. 

“Koma anthu amuchita chipongwe,” Jim anapitiriza 
kuwerenga. “Akuba anzake amamuwerenga ndipo ama- 
ngoyang'anitsitsa zochita zake. Atadziwa zimene amafuna 
kuchita, anamutsatira kwawo komwe anakamukwangwa- 
nula zinthu zonse.” 

“Koma anthu ndi opusa kwabasi!” anatero Matt. 
“Mmenemutu ndi mmene mbiri imafalira . . . Nanga tika- 
nadziwa bwanji zonsezi?” 

“Ayi, bola ife tapata katunduyo basi,” Jim anatero 

akumwetulira. “Bwanji timasule kuti timutsirenso diso.” 

Kenako Jim anapita kukatsimikizira kuti chitseko 
ndi chokhoma komanso kuti anamphatika ali m’malo 
mwake ndipo Matt anapita kukatenga kaphukusi kanali 
kunsi kwa pilo kaja n'kukabweretsa patebulo. 

“Koma katunduyu ndi patali!” anatero Jim atango- 
ona mkanda uja ndipo anapitirizabe kuuyang'ana kwa 
kanthawi. “Malinga ndi zimene akatswiri akunena, mka- 
ndawu ukhoza kugulitsidwa madola 50 kapena 70 sau- 
zande.” 

“Akazi amakonda katundu ameneyu osati pang'o- 
no,” anatsirira ndemanga Matt. “Ndipo amatha kuchita 
chilichonse kuti amupeze, ngakhale kugulitsa matupi awo, 
kupha anthu, kapena kuchita chilichonse kuphatikizapo 
kuchita zinthu zina zomwe sungaziganizire.” 

“Monganso mmene iwe ndi ine timachitira, eti?” 

“Koma sikuti ine ndimachita zimenezi chifukwa 
cha iwe ayi,” anatero Matt. “Ndimapha anthu chifukwa 
cha akazi, komanso sikuti ndimachita zimenezi chifukwa 
choti ndimawakonda ayi, koma chifukwa cha zimene ama- 
ndipatsa. Kusiyana kwathu kwagona pamenepo. Akazi 
amafuna katunduyu kuti akhale wawo, pomwe ine ndima- 
funa katunduyu kuti iwowo andipatse zimene ndikufuna.” 

“Ndi mwayi waukulu kuti amuna ndi akazi amafuna 
zinthu zosiyana,” anatero Jim. 

“N’zimenetu zimathandiza kuti malonda aziyenda 
bwino padzikoli,” anavomereza Matt. “Zikanakhala kuti 
amuna ndi akazi amafuna zinthu zofanana bwenzi kuli 
matatalazi. Mwinanso bwenzi malonda kulibe.” 

Pamene dzuwa linkafika paliwombo, Jim anapita 
kukagula zakudya. Atangonyamuka, Matt anachotsa zi- 
nthu zamtengo wapatali zija n'kuzimanganso m'kaphu- 
kusi kaja n'kukazibisa kunsi kwa pilo. Kenako anayatsa 

sitovu n'kuterekapo madzi oti apangire khofi. Patangodu- 
tsa mphindi zingapo, Jim anatulukira. 

“Zodabwitsa bwanji,” anatero Jim. “Anthu akungoti 
pichitipichiti kugula zinthu m'taunimu ndipo mashopu 
onse ndi otsegula ngati palibe chimene chachitika. Ine ndi- 
mangodziyendera pakati pawo ndipo palibe amene mphu- 
no zake zamuthandiza kudziwa kuti ndine chikhwaya.” 

Matt anang'ung'udza monyansidwa. Kudzikuza 
kwa mnzakeyo sikunamusangalatse ngakhale pang’ono. 

“Wagula nyama ija?” anafunsa Matt. 

“Inde ndagula. Nyama yake ndi yabwino kwambiri, 
ndi ka steki kamafuta. Taona!” 

Anayamba kufutukula pepala lomwe anaikapo nya- 
ma yang’ombe yaminofu yabwinoyabwino kuti mnzakeyo 
aone. Kenako Jim anapita kukapanga khofi ndipo atama- 
liza, anapita kukamuika patebulo. Pamene Jim ankachita 
zimenezi, Matt anayamba kukazinga nyama ija. 

“Usaiketu tsabola wambiri,” anatero Jim. “Ine si- 
ndigwirizana ndi madyedwe ako a Chiindiyawo. Umabwi- 
tikiza tsabola wambiri mundiwo iwe!” 

Matt anaseka mokhala ngati akutafuna tsabola ndi- 
po anapitiriza kuphika. Jim anapungulira khofi uja m’ma- 
kapu. Anayamba ndi kupungulira m'kapu yatchaina yo- 
mwe inali yobenthuka pang’ono pamlomo. Kenako anasu- 
ntha n'kuima mofulatira mnzake uja n'kutulutsa kapepala 
kamankhwala n'kukang'amba. Atatero anapungulira ma- 
nkhwalawo mkapu imodzi ndipo pamene ankachita zime- 
nezi sanayerekeze ngakhale pang'ono kumuyang'ana 
mnzakeyo. Nyama ija inali itapsa tsopano ndipo Matt 
anatenga nyuzi n kukaiyala patebulo paja. Kenako anapita 
kukatenga felempani yanyama ija n’kukaikhazikapo. Ata- 
tero anadula nyamayo pakati n'kuika ina m’mbale mwa 
Jim ndipo ina anayiika m' mbale mwake. 

“Nyama imakoma yotentha. Ofunika kuidya mwa- 
changu isanazizire,” anatero Matt ndipo iyeyo anapereka 
chitsanzo chabwino potenga mpeni ndi foloko n'kuyamba 
kudya nyama yake. Nayenso Jim anakokera mbale yake 
pafupi n'kutengera chitsanzo cha mnzakeyo. 

“Nyamayi ndi yokoma kwabasi,” anatero Jim po- 
bwekera akutafuna movukuta nthuli yoyamba yomwe ana- 
cheka m'" mbale mwake. “Koma ndikuuze chinthu chimo- 
dzi Matt, ine sindidzabwera kudzakuyendera ukadzatsegu- 
la famu ku Arizona kwakoko ndipo usandifunse chifukwa 
chake.” 

“Bwanjinso amwene?” anafunsa Matt. 

“Kaphikidwe kako n' kamene kali ndi vuto,” anatero 
Jim. “Iweyo ndi kaphikidwe kako ka Chiindiyaka sindi- 
ngadzakwanitse kumakhala nawe. Ukangopita kukagula 
munda wakowo, za ine uiwale. Mwina ngati n'kukumana 
tikadzakumananso m' moyo winawo ku Gehena, paja ku- 
meneko sikudzakhala kusankha munthu wokhala naye. 
Nanga taona tsabola amene wakhuthulira m’nyamayi! 
M' mimba mwangamu simusungunuka koma!” 

Anatero Jim akumwetulira, misozi italengeza 
m’maso chifukwa cha kuwotcha kwa nyama yomwe ina- 
dzaza mkamwa mwake. Kenako anatulutsa kampweya 
mkamwamo poyesa kuziziritsa nyama yotenthayo ndipo 
anagwira kapu yake yakhofi n'kupyontha pang'ono. Ata- 
tero anapitiriza kutafuna ngati akuchapa kwinaku akute- 
mbenuza nyama inali mkamwayo kuti asawauke kwa- 
mbiri. 

“Ukuganiza bwanji zokhudza moyo winawo Matt?” 
anafunsa atamaliza kutafuna kuja. Pa nthawiyi anali aku- 
dabwa chifukwa chake mnzakeyo sakumwa khofi wake. 

“Kunja kunotu kulibenso moyo wina woposa ume- 
ne tikupumawu,” anayankha Matt, atapumira kudya nya- 

ma yake ndipo anagwira kapu yakhofi n’kupyontha pa- 
ng'ono. “Kulibe kumwamba komanso kulibe Gehena, ku- 
libe chilichonse. Moyo umene ulipo ndi wokhawu basi, 
moti munthu wanzeru amangodyeratu asanamwalire.” 

“Basi?” Jim anafunsa maso ake ali dwi-i, kuyang’a- 
nitsitsa mnzakeyo. Iye ankadziwa kuti akuyang'ana mu- 
nthu amene wangotsala pang'ono kuzisiya. “Basi zima- 
thera pomwepo?” anabwerezanso kufunsa Jim. 

“Unayamba waonapo munthu woti watha milungu 
iwiri atamwalira?” anafunsa mnzakeyo. 

Jim anapukusa mutu. 

“Ine ndinamuonapo. Ankaoneka ngati nyama tiku- 
dyayi. Ungakhulupirire nditakuuza kuti milungu yapitayo 
ng'ombe imeneyi imayendayenda m'dambo n’kumadya 
nsipu? Koma lero taona pamene yafika. Ili mufelempani 
ndipo ndi ndiwo basi. Ndi mmenenso zimakhalira ndi 
anthufe. Timavutika ndi zinthu zambirimbiri zopanda 
ntchito n'kumwalira. Kenako timangokhala ngati nyama 
basi! Nyama ili mufelempaniyi.” 

Matt anagwira kapu yake yakhofi n'kugugudiza, 
kenako anapunguliramonso khofi wina. 

“Bwanji? Kodi umaopa kufa?” anafunsa Matt. 

Jim anapukusa mutu. “Ngati zili ndi phindu lililo- 
nse? Ndikadzafa ndidzapitirizabe kukhala ndi moyo, si 
paja amati mzimu sufa. Mwina ndidzakabadwanso kwina- 
kwake!” 

“Kuteroko ukufuna udzapitirizebe kuba komanso 
kusowetsa anthu mtendere ngati mmene umachitiramu?” 
anatero Matt akumwetulira mwautambwali. 

“Ayi, mwina ndidzasintha,” anatero Jim modzili- 
mbitsa mtima. “N’kutheka kuti kuba sikudzakhalanso ko- 
funika m” moyo umenewo.” 

Kenako anasiya kuyankhula mwadzidzidzi, ndipo 

anangoti maso dwi-i kutsogolo, nkhope yake ikuoneka ya- 
mantha. 

“Bwanji achikulire?” anafunsa Matt. 

“Palibe. Ndimaganizira nkhani ya imfa tikukambi- 
ranayi.” 

Koma analephera kubisa mantha omwe anasonkha- 
na pankhope yake. Zinkangokhala ngati mdima wa imfa 
wadutsa pamaso pake ndipo unachititsa kuti m” mutu mwa- 
ke muderetu. Jim anadabwa kwambiri ndi zimene thupi 
lake linkachita. Chinthu choopsa chinali chitatsala pang’o- 
no kumuchitikira. Mphuno zake zinayamba kumva fungo 
la imfa moti sanaphethire poyang’ana mnzake yemwe ana- 
khala mbali ina yatebulo ankadyerapolo. Iye sanamvetse. 
Kodi mwina analakwitsa n'kuthira mankhwala aja m’kapu 
yake m’malo mothira m'kapu ya mnzakeyo? Ayi, chifu- 
kwa makhwalawo anawathira m'kapu yobenthuka mlomo 
ndipo kapuyo ndi imene Matt ankamwera. 

Iye ankaona kuti angokhala maganizo chabe omwe 
anachititsa kuti maso ake ade. Ankadziwa kuti chinachake 
chichitika ndithu, koma chinachakecho chinkayenera ku- 
chitikira Matt, osati iyeyo. Maso ake anali ataona Matt 
akugugudiza kapu ya khofi wothira mankhwala uja? 

Nkhope ya Jim inayambiranso kuwala ndipo ana- 
malizitsa kudya nyama yake. Pofuna kutsukuluza zokoma 
zonse zomwe zinali m’felempani muja, anatenga buledi 
n’kumuyendetsamo, kenako anagalika. 

“Ndili mwana,” anayambiranso kuyankhula Jim, 
koma analephera kumalizitsa. 

Ulendo umenewunso mdima uja unadutsa pamaso 
pake, ndipo thupi lake linayamba kunjenjemera. Iye anka- 
ngomva ngati m'thupi mwake mukuyendayenda china- 
chake chomwe chinkang’amba minofu yake. Kenako ana- 
weramuka n'kukhala tsonga ndipo atamvetsera m'thupi 

mwake, anamva ululu winawake woopsa kwambiri wo- 
mwe unamukakamizanso kutsamiritsa zigongono zake pa- 
tebulo lija. Iye anayamba kunjenjemera mochititsa ma- 
ntha. Pofuna kubisira mnzakeyo kunjenjemerako, analu- 
manitsa mano ake ndipo patapita kanthawi kunasiya. Ku- 
khosi kwake kunada atazindikira kuti kunjenjemerako ku- 
kuyambiranso ndipo ulendo uno ankanjenjemera mwa- 
nkokomo woopsa moti analephera kudzigwira. 

Posakhalitsa anangopezeka kuti wayamba kubanika 
ndipo nkhongono zake zinayamba kuzizira. Kunjenjemera 
kuja kunali kutafika poipa kwambiri ndipo kunkachitikabe 
ngakhale sankafuna kuti kuonekere. Mumtima mwake 
anadziuza kuti zinthu zoipa zimuchitikira ndipo mantha 
anamugwira. Thupi lake lija linali litayamba kunjenjemera 
kwambiri moti zinkangokhala ngati m'thupimo muku- 
chitika chivomerezi. Chifukwa chobanika, thukuta linaya- 
mba kutsika pachipumi chake. Iye anaponya maso m'nyu- 
mbamo ndipo zimene anaona zinamupatsa mantha. Anka- 
ngokhala ngati wangofika kumene pa ulendo wochokera 
kutali. Kenako anayang'ana Matt yemwe anakhala mbali 
ina yatebulolo ndipo anamuona akumwetulira ngati aku- 
tsatsa malonda a mankhwala otsukira m'” mano. Zimenezi 
zinachititsa kuti nkhope ya Jim ideretu ndi mantha. 

“Chikundichitikira n’chiyani?” anakuwa mwankha- 
wa Jim. “Wanditsirira poizoni, eti?” 

Matt ankangomuyang’ana mnzakeyo akumwetulira 
khutu mpaka khutu. Nkuntho wa kunjenjemera womwe 
unaomba Jim ulendo wotsatira unali woopsa kwambiri. 
Thupi lake linanjenjemera mochititsa mantha ndipo zinka- 
ngokhala ngati m'” minofu yake mukuyendetsedwa mache- 
ka. Koma mwamwayi sanakomoke. Ali mkati mokunthi- 
dwa ndi kunjenjemera kumeneku, nayonso nkhope ya 
Matt inayamba kusintha. Kumwetulira kuja kunali kuta- 

balalikiratu pankhope yake ndipo nayenso nkhawa inaya- 
mba kumugwira. Anakhala pampandopo mokhala ngati 
akumva mawu kuchokera m’thupi mwake ndipo ankayesa 
kumvetsera kuti mawuwo akumuuza uthenga wotani. Matt 
anadzuka n'kuyenda pang'ono, kenako analenguka ndipo 
anabwerera n'kukhalanso pansi. 

“Jim, unanditsirira poizoni, eti,” anatero chapansi- 
pansi. 

“Nawenso wanditsirira poizoni kuti undiphe,” Jim 
anayankha mozazira. 

“Inde. Ndakutsiriradi poizoni ndipo ukhaula naye 
uona,” anatero Matt akuyankhula ngati akumva dzino, 
thupi lake likunjenjemera. “Wanditsirira poizoni wanji?” 

“Tameki.” 

“Nanenso ndakutsirira tameki yemweyo,” anatero- 
nso Matt asanafunsidwe. “Koma tameki ndi woopsa 
bwanji, zimene ndikumva m'thupimu!” 

“Koma tanena zoona, Matt,” anatero Jim. “Wandi- 
tsiriradi tameki?” 

“Inde, nyama yako ija ndinaibwitikiza bwinobwino 
ndi tameki. Ndinaikhuthulira zenizeni kuti ukamanyopola 
akukwane. Ndinachita mwanzeru kuti poizoniyo asakhu- 
dze nyama yanga.” Kenako anaona Jim akuyenda mo- 
dzikoka molowera kukhomo. 

“Ndiye mwiniwakewe ukuti ukulowera kuti?” 

Posakhalitsa Jim anasolola anamphatika aja, koma 
Matt sanamulole kutuluka. Mwamsanga anamugwira 
n’kumukankhira kumbuyo. 

“Ndikufuna ndipite kuchipatala,” anayankha Jim. 

“Iwetu sutuluka muno. Sindikulola kuti uchoke mu- 
no n'kumakayendayenda mumsewu utaledzera ndi tame- 
ki. Pajatu katundu wamtengo wapatali amene taba uja ali 
pansi papilopo. Ngakhale zitakhala kuti sunafe, apolisi 

akhoza kukunjata ndipo milandu imene itakukhuthukireyo 
singakhale yamasewera. Tili ndi mkaka muno, mkaka 
umatha kusukulutsa poizoni. Ubwino wake ineyo ndili 
bwinoko poyerekezera ndi iweyo. Ndimwa mkakawo kuti 
nditsale wambewu. Ukudetsa nkhawa ndi iweyo. Ndiye 
usayerekeze kuthamangira kuchipatala. Kumenekonso 
akangokupatsako mkaka womwewo.” 

Kenako Matt anakhomanso anamphatika aja ndipo 
anayamba kuyenda molowera kumene kunali kabati yo- 
sungira zakudya kuja. Kumeneko anatenga jumbo yamka- 
ka wa ufa. Kenako anatenga kapu n'kutaira pansi madzi 
omwe anali m’menemo. Jim anaona Matt akupita pasinki 
n'kukayamba kusungunula mkaka wake ndipo atakondo- 
weza anatenga kapuyo n'kugugudiza. Jim anamutsatira 
ndipo anafika pamene panali Matt thupi lake likutekeseka 
koopsa ndipo anayesetsa kutenga kapu yopanda kanthu 
kuti nayenso asungunule mkaka wake. Koma ulendo ume- 
newunso Matt anamukankha. 

“Ukuganiza kuti kapu imodzi yokha ingandikwa- 
nire? Dikira kaye ndimalize. Usungunula wako ineyo ndi- 
kamaliza.” 

Jim anayamba kuyenda modzandira kulowera ku- 
khomo kuja kuti akatuluke, koma Matt anamubwezanso. 

“Ukayerekezanso kupita kukhomoko ndikuswa. 
Wamva? Ndakuuza kale kuti usungunula mkaka wako 
ineyo ndikamaliza. Uzingopempheranso kuti mkakawo 
utsalemo. Koma dziwa kuti ngakhale upulumuke ndiku- 
phabe. Iweyo kwako kwatha basi. Ndakhala ndikukuuza 
mobwerezabwereza kuti ukadzangoyerekeza kuchita za- 
masewera ndi ine ndidzakusowetsa!” 

“Komatu nawenso wanditsirira tameki,” anatero 
Jim akuyenda modzikoka. 

Matt sanayankhe. Anangonyamuka n’kupitanso pa- 

sinki paja kuti akamalizitse kupanga kapu yachiwiri ndipo 
atakondowezanso, anagugudiza. M”maso mwa Jim muna- 
yamba kulengeza misozi moti ankalephera kuona kutso- 
golo pamene ankadzandira n'kumalowera kumene kunali 
tebulo lija kuti akatenge kapu yake. Pa nthawiyi Matt anali 
atayamba kupanga kapu yachitatu, ndipo mofanana ndi 
maulendo ena aja, anamukankhanso mnzakeyo kuti asa- 
tenge mkaka. 

“Ndakuuza kuti udikire kaye ndimalize!” Matt ana- 
kalipa ngati chiphaliwali. “Tachoka apa usandiyandikire!” 

Jim anagwira sinki ija kuti asagwe, kwinaku maso 
ake ali pamkaka womwe ukanapulumutsa moyo wake. 
Kunali kulimba mtima kwakukulu kuti aimebe pomwepo 
atagwira sinkiyo. Thupi lake linali likupotokoka ndi ku- 
njenjemera moti posakhalitsa anagwera pansi. Matt ana- 
gugudiza kapu yachitatu ija ndipo movutikira anapita ku- 
kakhala pampando. Nayenso thupi lake linali litayamba 
kumung'amba. Koma tsopano ankamvako bwino pang’o- 
no. Iye ankaona kuti mkaka wamwawo umuthandiza. Mti- 
ma wake unayamba kukhala m’malo ndipo ankaona kuti 
ndi wotetezeka. Kenako anapukuta thukuta pachipumi 
pake, n’kumayang’ana mnzake ankaphepheluka uja ngati 
akuonera sewero. 

Jim anadzilimbitsa kuti aime pasinki paja n'kusu- 
ngunula mkaka woti amwe. Atangomaliza kuusungunula, 
thupi lake linayambanso kunjenjemera moti kapu yamka- 
kayo inamupulumuka n'kugwera pansi. Anayesa kupu- 
nguliranso mkaka wina m'kapumo koma thupi lake sili- 
namulole moti analengukanso n’kugwera pansi. Matt ata- 
ona izi, anamwetulira khutu mpaka khutu. 

“Wadyapo!” anatero Matt pogeya chipongwe kwa 
mnzake ankazunzikayo. “Moyotu si wophweka mbale 
wanga. Limbikira koma, mkakawo ukhoza kukuthandiza. 

Taona ineyo, ndayambatu kupeza bwino.” 

Jim anangomucheukira ndi nkhope yopempha tha- 
ndizo, yomwe inali itakwinyika ndi ululu woopsa. Kenako 
anayamba kuphipha ngati wodwala khunyu n'kumagubu- 
duka pansi paja moti nkhope yake inanyowa ndi mkaka 
womwe unangoti telekateleka pansi paja. 

Matt anayamba kuseka koopsa ataona zimenezo, 
koma kuseka kumeneko sikunapite patali. Nayenso thupi 
lake linayamba kunjenjemera. Zikuoneka kuti mkuntho 
wina wamanjenje unali utamugwira. Anadzuka n'kuyenda 
modzandira kupita kusinki kuja, komwe ankafuna kukasu- 
ngunulanso kapu ina ya mkaka, koma ulendo uno zala 
zake sizinamulole. Chifukwa chofooka, anaima motsami- 
ra sinki ija ndipo nayenso anayamba kutsetserekera pansi 
nkhope yake itatembenukiratu. 

Mnzake uja anali atasiya kunjenjemera, moti ana- 
khala pansi atafookeratu, chipumi chake chitanona ndi 
thukuta, pakamwa pakutuluka thovu. Kenako anayamba 
kutikika m’maso ndi kuseri kwa dzanja lake kwinaku aku- 
sisima. Pa nthawiyi, kukhosi kwake kunkamveka phokoso 
lachilendo, kuli fwikofwiko. 

“Kodi ukulira chiyani, Jim?” Matt anafunsa ali mu 
ululu. “Munthu woipa ngati iwe sukufunikanso kukhala 
ndi moyo. Ukufunika kusowa padzikoli ndipo ukangofa 
ukhala kuti watha ntchito.” 

“Inetu. .. sindiku . . . sindikulira. ... Ndi... ndi 
tsabola wandilowa m’ maso,” anatero Jim mawu ake aku- 
tuluka mosisitika. 

Kumeneku kunali kuyankhula komaliza. Kenako 
anayamba kutsalima, kukhosi kwake kukutuluka phokoso 
lofanana ndi la nkhuku yachitopa. 

Matt anadzuka akudzandira n' kupita kumene kunali 
mpando kuja. Koma asanakhale pansi, thupi lake lina- 

khwefuka ndipo anagwira mawondo ake. Iye anayesetsa 
kudzilimbitsa kuti asagwe kwinaku akuyang'ana Jim ye- 
mwe anangogona pansi maso ali pamtunda, ali mbe-e. 
Matt anazindikira kuti mnzakeyo wadutsa. 

Kenako anayesa kudziyankhulira yekha, koma ma- 
wu ake analephera kudutsa pakhosi. Tsopano anazindikira 
kuti mkaka uja sunamuthandize, moti ankaona kuti cho- 
funika ndi kuthamangira kuchipatala basi. Iye anayang'a- 
na kukhomo kuja n'kudzuka modzikoka ndipo anayamba 
kuyenda akudzandira ngati woledzera kuti akatuluke. Ko- 
ma kenako analenguka moti anagwira mpando kuti asa- 
gwere pansi. 

Pamenepo anayambanso kunjenjemera koopsa ndi- 
po kunjenjemerako kunafika poipa kwambiri moti ana- 
gwera pansi ngati mtolo wankhuni n'kuyamba kuphiriphi- 
tha ngati mchira wabuluzi. Kunjenjemerako kutachepa, 
anadzuka modzilimbitsa n’kuyenda pang’onopang’ono 
kuti akatsegule chitseko. Anayamba ndi kutembenuza ki- 
yi, kenako anakankha namphatika mmodzi, koma anale- 
mphera kukankha namphatika wachiwiri. Maso ake anali 
ataderatu ndipo thupi lake linali litasanduka katundu wole- 
mera kwambiri moti miyendo yake inkalephera kumu- 
nyamula. Mphamvu zitamuthera, anayamba kutsetsereka 
ndi chitseko chija ndipo anagwera pansi kuti khuphuthu. 

Mukhoza kupeza mabuku ena kwaulere pa linki iyi: Lula 
Pensulo 

